open-index/open-wikipedia-markdown huggingface dataset:
Dauginimosi organai

**Dauginimosi organai** – bendras moterų ir vyrų lytinių organų pavadinimas. Kai kurie bestuburiai (pintys) specialių dauginimosi organų neturi, todėl jų lytinės ląstelės pasklidusios visam kūne. Įvairios kirmėlės jau turi lytinės liaukas (gonadas) ir latakus. Hermafroditams vyriškos ir moteriškos gonados formuojasi tame pačiame organizme. Stuburinių dauginimosi organai sudaro bendrą sistemą su šlapimo organais, todėl dar vadinama **urogenitaline sistema** ().

## Šaltiniai
Dar es Salamas

**Dar es Salamas** (*Dar es Salaam*; arabiškai „taikos namas“) – didžiausias Tanzanijos miestas (2,70 mln. gyv., 2005 m.), ekonominis centras, buvusi Tanzanijos sostinė. Įsikūręs Indijos vandenyno išraižytame krante; tai pagrindinis Tanzanijos uostas, per kurį eksportuojama kava, medvilnė, sizalis. Išvystyta maisto, tekstilės, naftos pramonė. Nutiestas naftotiekis į Zambiją. Veikia universitetas, botanikos sodas, tarptautinis oro uostas, istorijos ir etnografijos muziejus.

## Istorija

1862 m. Dar es Salamą įkūrė Zanzibaro sultonas. 1885 m. vokiečių Rytų Afrikos bendrovė miestą atėmė iš Zanzibaro sultono ir miestas 1891–1919 m. buvo Vokietijos Rytų Afrikos kolonijos gubernatoriaus sostinė. 1916 m. Dar es Salamą užėmė anglai ir 1919–1961 m. jis buvo Jungtinės Karalystės Tanganikos mandato administracinis centras, 1961–1964 m. nepriklausomos Tanganikos, o 1964–1993 m. – oficiali Tanzanijos sostinė.

## Sportas
* Young Africans SC – futbolo klubas;
* Azam FC – futbolo klubas;
* KMC FC – futbolo klubas;
* Ruvu Shooting FC – futbolo klubas;
* Nacionalinis stadionas arba „Uhuru“ stadionas (), talpinantis 23 tūkst. žiūrovų.
* Čamazio (arba Azamo) stadionas, talpinantis 10 tūkst. žiūrovų.

## Galerija

Panorama of some streets in Dar es Salaam.jpg|Dar es Salamas
Bank of Tanzania before dusk.jpg|thumb|Tanzanijos Bankas


## Išnašos
Anklavas

**Anklavas** () – valstybės teritorija arba jos dalis, kurią yra visiškai apsupusi kita valstybė ir kuri neturi priėjimo prie jūros.

Kaip anklavų pavyzdžiai pateikiami Vatikanas, San Marinas (abi šalis supa Italija), Lesotas (supa Pietų Afrikos Respublika).
Išskiriami ir pusiau anklavai – valstybės teritorijos dalys, apsuptos kitos valstybės, tačiau turinčios priėjimą prie jūros. Kaip pusiau anklavo pavyzdys nurodoma JAV priklausanti Aliaskos valstija, besiribojanti su Kanada ir Ramiuoju vandenynu. Pusiau anklavais gali būti įvardijamos atskiros valstybės, kaip antai Gambija, kurią supa Senegalas ir Atlanto vandenynas, Monakas, kurį supa Prancūzija ir Viduržemio jūra.

## Anklavinės šalys
Pasaulyje yra trys šalys, kurios yra tikri anklavai. Tai:
* Vatikanas, esantis Romoje ir iš visų pusių supamas Italijos teritorijos;
* San Marinas, iš visų pusių supamas Italijos;
* Lesotas, iš visų pusių supamas Pietų Afrikos Respublikos.

## Pusiau anklavinės šalys
* Gambija
* Brunėjus
* Monakas

## Taip pat skaitykite
* Eksklavas

## Išnašos
Kondominiumas

**Kondominiumas** (lot. *con*  – su, kartu + *dominium* – valdžia) – valdžia, kurią vienoje teritorijoje vykdo dvi ar daugiau valstybių; bendras valdymas. Kondominiumas gali būti nustatytas ir sausumai, ir vandens teritorijai. Paprastai kondominiumas yra kompromiso išdava, suinteresuotoms valstybėms neatsisakant pretenzijų į tos pačios teritorijos valdymą. XX a. laikui bėgant kondominiumai išnyko.

Nors kondominijus visada buvo pripažįstamas kaip teorinė galimybė, praktikoje kondominijų buvo reta. Pagrindinė problema ir priežastis, dėl kurios jų buvo tiek nedaug, yra ta, kad sunku užtikrinti suverenių valdžių bendradarbiavimą.

Tokių atsirado kolonializmo laikais, šiuo metu pasaulyje yra 8 kondominiumai: Antarktida, Konstancos ežeras, Fonsekos įlanka, Fazanų sala ir kiti. Kondominiumų valdymas visada buvo sudėtingas, dažnai juose egzistuodavo po pora tokių institucijų kaip paštas, vėliau nacionalinis radijas ir panašiai. Žinomesni kondominiumai buvo Anglijos ir Egipto Sudanas (dabar nepriklausomas Sudanas), Andora – pastaroji kondominiumo bruožų turi ir dabar, mat ją valdo Prancūzijos ir ispanų siųsti atstovai, tačiau dabar jie turi tik reprezentacinę valdžią, kitaip, nei buvo anksčiau.

## Kondominiumai praeityje

* Kuršo kunigaikštystė buvo Lietuvos Didžiosios Kunigaikštystės ir Lenkijos Karūnos kondominiumas nuo 1726 m. iki 1795 m.
* Laisvasis Krokuvos miestas nuo 1815 m. iki 1846 m. buvo Prūsijos, Austrijos ir Rusijos protektoratas, kurį galiausiai aneksavo Austrija.
* Nepriklausoma Kroatijos valstybė Antrojo pasaulinio karo metais 1941–1943 m. buvo nacistinės Vokietijos ir fašistinės Italijos karinis kondominiumas iki 1943 m., kai Italija suskilo į sąjungininkams palankią Italijos karalystę, vadovaujamą karaliaus Viktoro Emanuelio III, ir ašiai palankią Italijos socialinę respubliką, vadovaujamą Benito Musolinio.

## Išnašos
Extensible Messaging and Presence Protocol

**Extensible Messaging and Presence Protocol** (**XMPP**) (anksčiau vadintas **Jabber**) – atviro standarto momentinių žinučių (pokalbių) internete sistema. Šios sistemos pagrindu buvo sukurtas oficialus interneto momentinių pranešimų ir būsenos informacijos standartas XMPP. XMPP architektūros dėka galima kalbėtis ir su žmonėmis, kurie naudojasi ne tik XMPP, o ir kitais – pvz., MSN, IRC, AIM, ICQ, Yahoo! pokalbių protokolų klientais, taip pat galima naudotis keliais skirtingais protokolais vienu metu. Galima kalbėtis su draugais tiesiogiai arba dalyvauti bendrame teminiame susirašinėjime per internetą.
XMPP pokalbių sistema susideda iš 3 dalių:
* XMPP serveris
* XMPP klientas
* XMPP protokolas

**XMPP klientas** – programa, kuria naudodamiesi žmonės gali bendrauti tarpusavyje. *XMPP klientas* bendrauja su *XMPP serveriu* *XMPP protokolu*. *XMPP protokolas* yra paremtas atviru XML standartu. Tokių programų yra daug, kai kurios yra atviro kodo, kitos – ne.

Bendravimui su žmonėmis, kurie naudoja ne XMPP, o kitus protokolus, pvz., ICQ, MSN, Yahoo! yra servisų (dar vadinamų transportais) mechanizmas. *XMPP klientas* turi galimybę užregistruoti papildomus servisus ir atitinkamai naudoti ICQ, AIM, MSN ar kt. Šių servisų aibė priklauso nuo *XMPP serveryje* įdiegtos programinės įrangos. *Jaber klientas* galės naudotis tik tokiais servisais, kuriuos pasiūlo konkretus *XMPP serveris*.

XMPP protokolu galima siųsti ne tik tekstinę, bet ir kitokio pobūdžio informaciją – garsą/vaizdą bei failus. Keletas XMPP klientinių programų nuo ~2006 metų palaiko garsinius pokalbius balsu, tarp jų Google Talk bei Jabbin programos, veikiančios populiariose OS – GNU/Linux, Windows ir kt.
XMPP momentinių pranešimų standartą naudoja daug įvairių interneto paslaugų kompanijų, tarp jų ir Google, teksto ir garso pokalbiams Gmail/Google Talk paslaugose.
Atviras (visi gali laisvai prisijungti ir naudotis), XMPP protokolą palaikantis serveris, yra ir Lietuvoje – tai organizacijos „Atviras Kodas Lietuvai“  XMPP serveris.

## Išnašos

## Nuorodos
* XMPP Standards Foundation
* XMPP Extensions
* XMPP Software: Clients
* XMPP Software: Servers
* Public XMPP Services
* Jabber.org (Free XMPP server of the XSF
*  Momentinių žinučių paslaugų federacija , vienijanti įvairių šalių ir organizacijų momentinių žinučių tinklus, dirbančius atviro Jabber/XMPP interneto standarto pagrindu.
* Prisijungimo ir naudojimosi Jabber momentinių pranešimų sistema instrukcijos yra AKL puslapyje .
Čerokių raštas

**Čerokių raštas** – skiemeninė rašto sistema, naudota čerokių kalbai užrašyti.

## Raštas

Kiekvienas simbolis reiškia kokį nors skiemenį – skiemenų čerokių kalboje nėra daug, tad toks užrašymas įmanomas nereikalaujant ypač daug simbolių. Kai kurie simboliai yra panašūs ar visiškai tokie patys kaip ir lotynų rašto simboliai, tačiau jų reikšmė visiškai skiriasi (kodėl taip yra, žiūrėkite poskyrį „istorija“).

## Istorija

Atsirado jau po Amerikos kolonizavimo – iki tol šiauriau actekų gyvenę indėnai rašto sistemų neturėjo. Vienas čerokis Sequoyah, kuris europiečių miesteliuose buvo matęs lotynų raštą, tačiau pats nemokėjo juo rašyti, nusprendė, kad ir čerokiams būtų gerai turėti būdą užrašyti savo kalbą. Tad jis iš atminties surašė įvairias lotyniškas raides ir suteikė joms skiemenines reikšmes, o kadangi jų trūko, prikūrė dar ir papildomų simbolių likusiems skiemenims atvaizduoti. Tai vienintelis istorijai žinomas atvejis, kai rašto sistemą sukūrė prieš tai beraščiu buvęs žmogus. Raštas sulaukė didelio populiarumo, juo ilgą laiką buvo užrašomi įvairūs čerokių užrašai, knygos, tačiau laikui bėgant lotyniška abėcėlė pamažu išstūmė šią rašymo sistemą.

## Vartojimo sfera

Dabar praktiškai nebevartojamas, nors egzistuoja nemažai išlikusių šiuo raštu parašytų raštų.
Ruhnama

**Ruhnama** (arba „Sielos knyga“ iš persų روح ruh (siela) ir نامه nâma (knyga)) – Turkmėnijos prezidento Saparmurato Nijazovo parašyta knyga, susidedanti iš jo autobiografijos, istorinių pasažų ir dvasinių nurodymų. Tekste yra nemažai pasakojimų ir eilėraščių, įskaitant sufijų poeto Magtymguly Pyragy kūrinius.

Pirmąją knygos dalį S. Nijazovas išleido 2001 m., teigdamas, kad „Ruhnama išleista pakelti turkmėnų dvasią“. Antroji dalis, kuri susideda iš moralų, filosofijos ir gyvenimo būdo aprašymo, pasirodė 2004 m.

## Turinys

Ruhnamoje yra glaustai, bet detaliai aprašyta Turkmėnijos ir prieš tai buvusių turkmėnų įkurtų valstybių istorija, taip pat turkmėnų liaudies kultūra ir tradicijos, turkmėnų tradiciniai menai, svarbiausi rašytojai ir poetai, pateiktos ir ištraukos iš jų kūrinių, kurios įpintos į tekstą pateikiant jas kaip pavyzdžius dabartiniams turkmėnams. Knygoje įvairūs žodžiai yra dedikuoti įvairioms grupėms: jaunimui, veteranams, turistams, kurie lanko šalį ir kitoms. Autorius taip pat aprašo savo vaikystę ir jaunystę, yra ir jo kūrybos eilėraščių, turinčių paskatinti turkmėnų tautinę savimonę. Taip pat įdėti įvairūs dokumentai: Turkmėnijos vėliava, prezidento vėliava, herbas, himnas, turkmėnų priesaika, Turkmėnijos nepriklausomybės deklaracija, sutartis su Tarybų Sąjunga dėl pretenzijų nereiškimo. Taip pat karts nuo karto yra įterpiami ir nuskenuoti rankraščio puslapiai, su paties Turkmėnbašio raštu parašytais žodžiais. Ant daugumos jų yra žodžiai „XXI asyr – turkmenyn altyn asyr“, kas reiškia „XXI amžius – turkmėnų aukso amžius“ ir yra autoriaus šūkis.

## Skyriai

Ruhnama yra suskirstyta į penkis skyrius: Turkmėnai, Turkmėnų kelias, Turkmėnų tauta, Turkmėnų valstybė ir Turkmėnų dvasinis pasaulis. Prieš juos taip pat yra Turkmėnijos simboliai.

## Naudojimas

Ruhnama privalomai turi būti visuose Turkmėnijos knygynuose ir valstybinėse įstaigose. Knyga yra įtraukta į mokymosi programas, iš jos mokomasi istorijos ir kultūros bei kitų dalykų, yra specialios pamokos Ruhnamai studijuoti, rengiami vaikams konkursai, kuriuose apdovanojami geriausiai Ruhnamą išmokę skaityt ar sakyt mokiniai. Mečetėse knygą privaloma laikyti šalia Korano. Kai kas ją vadina Šventąja Ruhanama (aliuzija į „Šventasis Koranas“, kaip musulmonų kraštuose vadinamas Koranas). Ant Ruhnamos ranką padėję prisiekti turi turkmėnų politiniai veikėjai. Norint gauti vairuotojo pažymėjimą Turkmėnijoje taip pat privaloma išlaikyti egzaminą apie Ruhnamos mokymą. Knygos vardu buvo pervardintas vienas mėnesių turkmėnų kalendoriuje.

Viešas knygos teksto kritikavimas Tukmėnijoje uždraustas įstatymu.

## Vertimai

Ruhnama yra išversta į daug kalbų, tarp jų ir lietuvių.

## Nuorodos

* Ruhnamos apžvalga
Antimedžiaga

**Antimedžiaga** arba **antimaterija** – medžiaga, sudaryta iš antidalelių, atitinkančių paprastas daleles. Antimedžiaga nuo mums įprastos medžiagos skiriasi tuo, kad jos atomuose elektronai yra teigiami (ir vadinami pozitronais), o protonai – neigiami. Įprastinėje medžiagoje elektronai yra neigiami, o protonai – teigiami.

## Istorija

1965 m. JAV L. Ledermano fizikų grupė užregistravo greitintuve iš antiprotono ir antineutrono sukurtą pirmąjį antibranduolį – antideuteroną.

## Gavimas
Pozitronai savaime susidaro β+ skilimo metu. Antiprotonus galima gauti bombarduojant iki 120 Gev įgreitintais protonais nikelio taikinį: susidaro daug įvairių dalelių, tarp jų ir antiprotonų, kuriuos galima surinkti atskirai ir panaudoti tolesniems bandymams. Taigi šiuo metu įmanoma pagaminti antivandenilį, galbūt ir sudėtingesnius atomus.

Pirmą kartą antimedžiagą sukurti pavyko Valterio Iolerto vadovaujamai mokslinių tyrimų grupei Jiulicho tyrimų centre (Vokietijoje, CERN (LEAR) 1995 metais. Mokslininkai išgavo antivandenilio atomą, kuris buvo sudarytas iš neigiamai įkrauto antiprotono ir teigiamai įkrauto pozitrono. 1996–1998 tyrimai buvo pakartoti prie Fermilabo (JAV).

Antimedžiagos trumpalaikiškumas paaiškinamas tuo, kad sąveikaujant dalelei ir antidalelei, jos abi
anihiliuoja. Sąveikos metu išskiriama energija iš esmės elektromagnetinio spinduliavimo forma kaip gama spinduliai. Šios anihiliacijos metu išskiriama energija gali būti apskaičiuojama Einšteino išvesta formule E=mc^2.

## Antidalelės
Egzistuojančios antidalelės:
* Pozitronas
* Antiprotonas
* Antineutronas
* Antimiuonas
* Antiajonas
* Elektroninis antineutrinas
* Miuoninis antineutrinas
* Tau antineutrinas

## Mokslinė fantastika
Antimedžiagos susiliejimo su medžiaga reakcijos metu energijos išskiriama kur kas daugiau nei branduolinėje reakcijoje ar termobranduolinėje reakcijoje. Todėl ateityje tikimasi statyti šia reakcija paremtas jėgaines, kurti kosminius laivus, varomus šia jėga, bet tam reikia suprasti daugiau apie antimedžiagą ir išmokti daugiau jos išgauti.

Apie antimedžiagą rašoma Dan Brown romane „Angelai ir demonai“. Joje pasakojama apie Šveicarijos CERN organizacijos pagamintą nemažą antimedžiagos kiekį, kuriuo būtų galima susprogdinti visą miestą.

## Taip pat skaitykite
* Pozitronas
* Antineutrinas

## Šaltiniai
Asmenybės kultas

**Asmenybės kultas** – reiškinys valstybėje, dažniausiai autoritarinėje ar totalitarinėje, kuomet yra ypač garbinamas tos šalies vadas. Asmenybės kultai gali būti skirtingo lygio, bet dažniausiai tam vadui yra priskiriama daugiau nuopelnų, nei jis padarė išties, jis yra liaupsinamas per žiniasklaidą, daug net ir nereikšmingų dalykų apie jį gali būti įtraukti į švietimo sistemą kaip privalomi mokėti dalykai, vadui statoma daug statulų, jo vardu pavadinama daug gatvių ir kitų visuomeninių objektų, jam dedikuojami muziejai. Jei asmenybės kultas yra dar didesnis, gali būti, kad vadas bus paminėtas valstybiniame himne, gali būti privaloma turėti pasikabinus jo paveikslą ar nuotrauką, jo atvaizdas ir kiti jo simboliai gali būti atvaizduojami ir visiškai nesusijusiose sferose, atskirais atvejais vadas netgi gali būti paskelbtas pranašu. Po mirties tokie vadai dažnai palaidojami mauzoliejuose.

Asmenybės kultas, naudojamas kartu su informacijos iš užsienio ribojimu, gali išties priversti kai kuriuos žmones manyti, kad vadas yra toks galingas ir puikus.

Dabar didelio masto asmenybės kultai klesti Šiaurės Korėjoje, Turkijoje ir Turkmėnijoje, praeityje jų buvo Tarybų Sąjungoje. Tačiau mažesnio masto asmenybės kultai egzistuoja dar daugelyje valstybių.
Ašigalis

**Ašigalis** – žemės taškas, kur baigiasi menama ašis, aplink kurią sukasi Žemė. Ties Šiaurės ašigaliu pusę metų būna diena, o kitą pusę – naktis (nuo pavasario lygiadienio iki rudens lygiadienio būna diena). Ties Pietų ašigaliu – atvirkščiai – nuo pavasario lygiadienio iki rudens lygiadienio būna naktis. Yra du ašigaliai: Šiaurės ašigalis (geografinė platuma +90°) ir Pietų ašigalis (geografinė platuma -90°).
 
## Taip pat skaitykite
* Arktinis klimatas 
* Antarktinis klimatas
* Atogrąža
* Poliaratis
* Pusiaujas
Pusiaujas

**Pusiaujas** – įsivaizduojama linija, esanti vienodu atstumu nuo Žemės ašigalių. Pusiaujas Žemę dalija į šiaurės pusrutulį ir pietų pusrutulį. Tokiu pačiu principu apibrėžiamas ir kitų planetų pusiaujas.

Ties pusiauju visi dangaus šviesuliai (tarp jų ir Saulė) teka ir leidžiasi statmenai horizontui, dienos trukmė čia visada lygi nakties trukmei (jei neatsižvelgsime į sutemas). Ties pusiauju Saulė zenite būna du kartus per metus – pavasario ir rudens lygiadienių metu. Vidutinė temperatūra čia beveik visus metus būna vienoda.

Žemės pusiaujo apytikslis ilgis yra 40075 kilometrai. 78,7 % pusiaujo praeina vandens paviršumi, 21,3 % – sausuma.

Pusiaujo geografinė platuma yra lygi nuliui.

Pusiaujas kerta šias valstybes: Ekvadorą, Kolumbiją, Braziliją, Gaboną, Kongą, Kongo Demokratinę Respubliką, Ugandą, Keniją, Somalį ir Indoneziją.

## Taip pat skaitykite
* Pusiaujinis klimatas
* Atogrąža
* Poliaratis
* Ašigalis
Didžioji Libijos Arabų Socialistinė Liaudies Džamahirija

**Didžioji Libijos Arabų Socialistinė Liaudies Džamahirija** () – Muamaro Kadafio pasiūlyta santvarka: arabų nacionalizmo, islamo fundamentalizmo ir socializmo derinys, taikytas Libijoje. M. Kadafis šaltojo karo metais siekė, kad ši valdymo sistema taptų trečiuoju keliu tarp socializmo ir kapitalizmo, puoselėdamas šiuos planus netgi įžengė su armija į Čadą. Tačiau karą ten pralaimėjo ir džamahirija taip ir neišplito už Libijos ribų.

Džamahirija yra arabų kalbos žodis, kuris yra verčiamas kaip *liaudies respublika*.

## Šaltiniai
Atogrąža

**Atogrąža** (dar kartais vadinama **tropikai**) – Žemės geografinės lygiagretės – yra tolimiausia nuo pusiaujo vieta, kurioje Saulė vieną kartą per metus pasiekia zenitą (šiauriniame pusrutulyje tai vyksta vasaros saulėgrįžos, o pietiniame – žiemos saulėgrįžos metu). Ties atogrąža tai atsitinka vieną dieną per metus, artėjant prie pusiaujo tai atsitinka du kartus per metus. Pačiame pusiaujyje saulė zenite būna du kartus per metus – pavasario ir rudens lygiadienių metu. Tarp atogrąžų plyti tropikų zona.

Atogrąžų geografinės koordinatės (platuma) yra:
* **[[Šiaurės atogrąža]]** 23° 26′ 22" N
* **[[Pietų atogrąža]]** 23° 26′ 22" S

## Taip pat skaitykite
* Atogrąžų klimatas
* Ašigalis 
* Poliaratis 
* Pusiaujas
Poliaratis

**Poliaratis** (dar yra vadinamas **poliarinis ratas** arba **speigratis**) – Žemės geografinės lygiagretės – yra tolimiausia vieta nuo ašigalio, kurioje bent kartą per metus žiemą saulė nepakyla, o kartą vasarą – nenusileidžia (šiauriniame pusrutulyje tai vyksta vasaros saulėgrįžos, o pietiniame – žiemos saulėgrįžos metu). Ties poliaračiu taip nutinka tik kartą per metus, o nuo poliaračio iki ašigalio tokių dienų skaičius didėja. Ties šiaurės ašigaliu pusę metų būna diena, o kitą pusę – naktis (nuo pavasario lygiadienio iki rudens lygiadienio būna diena). Ties pietų ašigaliu – atvirkščiai – nuo pavasario lygiadienio iki rudens lygiadienio būna naktis. Poliaračiai kaip ir atogrąžos yra du.

Poliaračių geografinės koordinatės (platuma) yra:
* **[[Šiaurės poliaratis]]** 66° 33′ 38" š. pl.

Šiaurės poliarinis ratas eina per Rusiją, Aliaską (JAV), Kanadą, Grenlandiją, Suomiją, Norvegiją, Švediją, ir labai mažą salą į šiaurę nuo Islandijos. Islandijos šiaurės krantas prieina labai arti prie Šiaurės poliarinio rato.

* **[[Pietų poliaratis]]** 66° 33′ 38" p. pl.
Pietų poliarinis ratas eina aplink arba kai kur per Antarktidą.

Poliaračių geografinės platumos nepastovios ir keičiasi dėl Žemės sukimosi ašies polinkio kampo kitimo.

## Taip pat skaitykite
* Subarktinis klimatas
* Subantarktinis klimatas
* Atogrąža
* Ašigalis
* Pusiaujas

## Šaltiniai
Paelja

**Paelja** (*paella*) – ispanų nacionalinis patiekalas. Į patiekalo sudėtį įeina ryžiai ir jūros gėrybės.

Ispanijos regionuose, kurie yra toliau nuo kranto, jūros gėrybės gali būti pakeičiamos mėsa.
Sperma

**Sperma** (sėkla) – skystis, susidedantis iš spermatozoidų, ir pridėtinių liaukų sekreto ir paprastai išsiskiriantis sueities metu. Jo sudėtyje dar gali būti lipidų lašų, pigmento granulių ir kt. Spermos pH yra ~7,7. Spermatozoidai judrūs tampa neutralioje terpėje, todėl rūgšti makšties terpė yra neutralizuojama.

Sperma išsiskiria tam tikru nuoseklumu. Erekcijos metu iš pradžių išsiskiria šlaplės stormens ir šlaplės liaukučių sekretas, kuris suvilgo šlaplės gleivinę, o po to ejakuliacijos metu išsiskiria prostatos sekretas, kuris neutralizuoja rūgščią šlaplės bei makšties terpę ir spaudžiant prielipo bei sėklinio latako raumenims, su didele jėga išmetami spermatozoidai (orgazmas).

Sperma yra pilkšva, klampi, drumsta, specifinio kvapo, silpnai šarminga. Praėjus 15–30 minučių po išsiveržimo suskystėja. Jos kiekis būna 2–5 ml, vidutiniškai apie 3–4 ml. Kiekis iš dalies priklauso nuo sėklos išsiveržimų dažnumo, todėl po ilgo lytinio susilaikymo spermos išsiveržia daugiau nei po kelių dienų.

Spermos patekimas ant vulvos, netgi pro apatinį trikotažą, gali sukelti pastojimą, todėl poros, besisaugojančios nuo nėštumo, turėtų tai žinoti. Be to, ejakuliacija taip pat nėra būtina pastojimui – tam gali užtekti ir penetracijos (varpos patekimo į makštį). Kadangi prejakuliate irgi būna, nors ir santykinai labai mažas kiekis spermos. Nepaisant to, nutrauktosios sueities metodo patikimumas siekia apie 96 % (taikant taisyklingai); 80 % (įprastomis aplinkybėmis dėl iškylančių psichologinių kliūčių).

Spermoje yra ne tik subrendę spermijai, bet ir kitų spermatogenezės ląstelių, baltymų, aminorūgščių, fermentų, gliukozės, fruktozės, citrinos rūgšties ir kt. medžiagos.

Vyro spermos tyrimas vadinamas spermograma.

## Taip pat skaitykite
* Spermos užšaldymas	 
* Dirbtinis apvaisinimas

## Šaltiniai
Haiducii

**Paula Mitrache** (sceninis vardas: **Haiducii** g. 1977 m. birželio 14 d., Bukarešte) – rumunų pop dainininkė.

Jos sceninis vardas kilęs iš žodžio *[[haidukas]]*, kuris Rytų Europoje reiškė kalnų piemenį, sukilėlį prieš turkus ar plėšiką, įskaitant Rumunijos tradicinį personažą, kuris padeda vargšams, panašus į Robiną Hudą arba Tadą Blindą.

Ji kalba ir dainuoja rumuniškai, itališkai, angliškai, rusiškai.

Haiducii yra kilusis iš Rumunijos, tėtis – inžinierius, mama – medicinos seselė. Ji taip pat turi vyresniąją seserį, *Mirella*, kuri dirba banko direktore. Haiducii laimėjo grožio konkurse pirmąją vietą ir jei buvo suteiktas *Miss Bucharest* titulą. Paula yra labai įžymi gimtojoje Rumunijoje, ne tik kaip dainininkė, bet taip pat kaip super modelis, aktorė bei televizijos laidų vedėja. Žinoma, jog šiuo metu gyvena Bukarešte, tačiau taip pat ji turi apartamentus ir Romoje, Milane bei Neapolyje, Italijoje.

## Karjera

Dainininkė debiutavo su daina „Dragostea Din Tei“, kuri išleista 2004 m. sausio mėnesį ir kuri smarkiai paveikė šokių muzikos pasaulį bei užkariavo pirmas vietas dainų topuose Italijoje bei visame pasaulyje. Singlas „Dragostea din tei“ išlaikė pirmos vietos poziciją dešimt savaičių, tapo auksiniu vos per dvi savaites, o platininiu mažiau nei per tris savaites. „Dragostea Din Tei“ buvo išleista Vokietijoje, Austrijoje, Beniliukse, Šveicarijoje, Prancūzijoje, Ispanijoje, Meksikoje, Čekijos Respublikoje, taip pat buvo parduoda daugiau nei vienas milijonas kopijų pasaulyje. Haiducii išleido antrąjį savo singlą, *Mne S Toboy Horosho (Nara Nara Na Na)* ('Jaučiuosi gerai, kai esu su tavimi,' Rusiškai) Italijoje 2004 ir singlas iškart pasiekė #5 vietą Italijos topuose, tapdamas dar vienu jos singlu. Jos trečiasis singlas, 'I Need A Boyfriend', buvo išleistas pradžioje 2005 metų, kuris labai greitai pasiekė Top 20. Po kelių mėnesių, 2005 metų gruodžio mėnesį išleistas dar vienas singlas, su seksualiu ritmu bei su išssireiškimais, kurie bylojo apie moterį, kuri žino ko nori: „More 'N' More (I Love You)“. Albumui „More 'N' More (I Love You)“ taip pat sekėsi ne ką prasčiau už ankstesniuosius, jis buvo vienas iš lyderių televizijos bei radijo topuose (buvo Top 20 tris mėnesius po išleidimo). Šios dainos klipas pristatytas 2006 m. gegužės mėnesį su seksualiąja Haiducii ir su jos šokėjais.

## Diskografija

### Albumai

## Papildoma informacija
* Dragostea Din Tei daina taip pat yra atliekama grupės O-zone, bei kitų atlikėjų visame pasaulyje. Tai galima apibūdinti kaip paradoksą, kuris paneigė visus dėsnius, jog Europoje ir pasaulyje gali išgarsėti daina tik ta, kuri yra dainuojama angliškai.

## Papildomos nuorodos
* Oficiali Haiducii svetainė 
* Haiducii Europos tarptautinė svetainė 
* Universo Spa svetainė
Puerto Toras

**Puerto Toras** yra piečiausia nuolatos gyvenama gyvenvietė, jos populiacija apie 50 žmonių, ji yra Čilės Magelano ir Čilės Antarktidos regiono Čilės Antarktidos provincijoje, Navarino salos rytuose.

Vyrauja klaidingos nuomonės, kad piečiausia nuolatos gyvenama gyvenvietė yra Puerto Viljamsas (Čilėje), Ušuaja (Argentinoje) ar Punta Arenasas (Čilėje). Taip yra dėl to, kad šie miestai yra didesni (jie didėja tolydžio šiaurėjimo tvarka), taigi, jei kuri nors statistika pasirenka matuoti tik gyvenvietes nuo tam tikro gyventojų skaičiaus, gali būti pasirenkamas vienas iš minėtų miestų. Be to, kadangi šios teritorijos buvo įsisavintos palyginti neseniai (XIX amžiaus pabaiga – XX amžius), kai kuri statistika gali būti iš įpročio kartojama pasenusi statistika, nors po jos pirminio paskelbimo jau buvo įkurta naujų gyvenviečių.
Puerto Viljamsas

**Puerto Viljamsas** () – miestelis Navarino saloje, Čilės Magelano ir Čilės Antarktidos regione, yra šio regiono Čilės Antarktidos provincijos sostinė. Gyvena apie 2 000 gyventojų. Šis miestas laikomas pačiu piečiausiu pasaulio miestu.

Pastatytas XX amžiaus viduryje kaip jūrinė bazė ir pavadintas admirolo Viljamso vardu. Dažnai klaidingai laikomas piečiausia nuolatos apgyvendinta gyvenviete, kuria išties yra nelabai toli esantis Puerto Toras. Puerto Viljamse yra selknamų kultūros, buvusios iki kolonizuojant Ugnies Žemę, muziejus.

## Šaltiniai
Punta Arenasas

**Punta Arenasas** () – miestas Čilėje, Magelano ir Čilės Antarktidos regiono sostinė bei šio regiono Magelano provincijos sostinė. Punta Arenas yra didžiausias Čilės Patagonijos regiono miestas. 2000 m. jame gyveno 120 tūkst. gyventojų. Kai kada laikomas piečiausiu pasaulio miestu. Punta Arenasas įkurtas greta kadaise (iki Panamos kanalo atidarymo) ypač svarbaus laivybai Magelano sąsiaurio, uostamiestis. Yra tarptautinis oro uostas, iš kurio skrendama į Santjagą, Puerto Montą, taip pat į Jungtinei Karalystei priklausančias Folklando (Malvinų) salas.

Iš Punta Arenaso daugiausia turistiniais tikslais vykdomi reisai į Antarktidą, ir salas šalia jos. Miestas yra pagrindinė turistų atvykimo į šį Čilės regioną vieta, nors turistams patogesnis yra Puerto Natalesas.

## Šaltiniai
Aiseno regionas

**Generolo Karloso Ibanjeso del Kampo Aiseno regionas** (arba **Aiseno regionas**; ) – pietinis Čilės regionas.

## Istorija

Iki pat XX amžiaus devintojo dešimtmečio čia esantys miestai nebuvo sujungti keliais – Augustas Pinočetas savo valdymo metu pabandė pakeisti situaciją. Buvo nutiestas beveik 1000 kilometrų ilgio žvyrkelis iš pietų į šiaurę, turintis magistralės statusą ir sujungęs svarbiausius regiono miestus (tačiau jis nesijungia su jokiais kitų regionų keliais); jis vadinamas „Carratera Austral“ (Pietų plentas), dėl to ir visas regionas, ypač turistiniuose bukletuose, dažnai vadinamas „Pietų plentu“. Į šiaurę yra Ežerų regionas (*Los Lagos*), į pietus – Magelano ir Čilės Antarktidos regionas.

## Administracinis skirstymas

Regionas padalintas į 4 provincijas:
* Aiseno provincija (Puerto Aisenas)
* Kojhaikės provincija (Kojhaikė)
* Kapitan Prato provincija (Kokranas)
* Cheneral Kareros provincija (Čile Čikas)


Image:Río Baker 02.jpg|Beikerio upė
Image:Cerro Castillo.jpg|Kastiljo kalnas Anduose
Image:Iglesia de Puerto Cisnes.jpg|Puerto Sisneso bažnyčia


## Šaltiniai
Entropia Universe

**Entropia Universe** (anksčiau vadinosi **Project Entropia**) – 2003 pradėjęs veikti daugelio žaidėjų vaidmenų žaidimas internete (MMORPG), kuriame veiksmas vyksta ateities pasaulyje, virtualioje Kalipso (*Calypso*) planetoje. Žaidėjai turi susikurti personažą (*avatar*), su kuriuo gali tyrinėti pasaulį, medžioti fantastinius gyvūnus, lavinti įvairius įgūdžius, užsiimti išteklių išgavimu ir gaminti daiktus.

Žaidimas yra nemokamas, tačiau norint žaisti pilnavertį žaidimą reikalingi virtualūs pinigai (PED), kurie gali būti nupirkti už realius pinigus, o vėliau iškeisti atgal. Tai atliekama veikėjus (avatarus) susiejus su banko sąskaita. Galima pinigų uždirbti ir neperkant virtualių žaidimo dolerių, tačiau daug sunkiau, nei pradėti investavus tam tikrą sumą į savo avatarą.

10 PED (*Project Entropia Doller*) žaidimo pinigų atitinka 1 JAV dol. Kompanija „MindArk“, žaidimo kūrėja ir valdytoja, pranešė, kad žaidime cirkuliuoja 3,6 milijardo PED, t. y. 360 milijonų JAV dolerių.

## Išnašos

## Nuorodos
* Oficialus puslapis 
* Lietuviškas tinklalapis skirtas šiam žaidimui ir jo žaidėjams Lietuvoje
Profazė

**Profazė** – ląstelės branduolio dalijamosi fazė.

Ilgiausiai trunkanti branduolio dalijimosi fazė. Mitozės pačioje profazės pradžioje, o kartais ir prieš jai prasidedant, centriolė pasidalija į dvi dalis, kurios nuslenka į branduolio polius. Dauguma augalinių ląstelių centriolių neturi. Chromosomos sutrumpėja ir sustorėja, todėl pastebimos per mikroskopą. Chromosomos sudarytos iš dviejų seserinių chromatidžių, kurias jungia centromera. Abiejose kiekvienos centromeros pusėse susidaro kinetochoras, prie kurio prisijungia verpstės siūlai.

Profazės pabaigoje branduolėliai išnyksta, branduolio apvalkalas, veikiant lizosomų fermentams, ištirpsta, chromosomos atsiduria citoplazmoje. Nuo ląstelės polių arba nuo centriolių nusitęsia verpstės siūlai, kurie prisitvirtina prie chromosomų centromerų. Susidaro verpstės pavidalo figūra. Verpstės siūlai sudaryti iš mikrovamzdelių.

Tarpinėje fazėje – **prometafazėje**, kuri yra prieš metafazę, ląstelės centrinės dalies citoplazma yra šiek tiek klampi, joje esančios chromosomos pradeda slinkti į ląstelės ekvatorių.

## Stadijos
Mejozės I profazė pati ilgiausia ir sudėtingiausia. Skiriamos jos 5 nuoseklios stadijos:
* **Leptotena** – chromosomos ilgos, plonos ir šiek tiek spirališkos, su matomais sustorėjimais – **chromomeromis**.
* **Zigotena** – homologinių chromosomų susijungimo stadija, kurios metu vienos homologinės chromosomos chromomeros tiksliai prisijungia prie atitinkamų kitos chromosomos chromomerų (šis reiškinys vadinamas konjugacija).
* **Pachitena** – homologinės chromosomos susijungia tarp savęs ir sudaro bivalentus. Šioje stadijoje kiekviena bivalento chromosoma jau turi dvi chromatides, todėl atskiras bivalentas turi keturias chromatides. Čia įvyksta krosingoveris – konjuguojančios chromosomos susipina ir pasikeičia chromosomų dalelėmis.
* **Diplotena** – homologinės chromosomos pradeda tolti viena nuo kitos, tačiau jos dar susijungusios tose vietose, kur vyksta krosingoveris.
* **Diakinezė** – stadija, kurioje homologinės chromosomos atsitraukia toliau, tačiau galais jos dar susijungusios į bivalentus. Šioje stadijoje chromosomos yra spirališkos, trumpos ir storos. Tuoj po diakinezės ištirpsta branduolio apvalkalėlis.

II mejozės profazė tęsiasi neilgai. Po jų seka metafazė.
Dow Jones

**Dow Jones &amp; Company** – JAV leidybos ir finansinės informacijos kompanija, leidžianti leidinius finansų tema. Kompanija platina Niujorko vertybinių popierių biržoje prekiaujamų vertybinių popierių kursų kitimo tendencijų informaciją, išreikštą indeksu **Dow Jones** (žr. skirsnį indeksai).

Kompaniją 1882 m. įkūrė trys žurnalistai: Charles Dow, Edward Jones, ir Charles Bergstresser. Kompanija yra listinguojama, kaip ir „The New York Times“ bei „The Washington Post“, tačiau kontrolė išlieka senųjų akcininkų rankose.

## Leidyba
Pagrindinis kompanijos produktas yra dienraštis „The Wall Street Journal“, kuriame nagrinėjami JAV verslo klausimai ir naujienos. Dienraštis pradėtas leisti 1889 m. liepos 8 d. Kitos šio dienraščio versijos:
* *The Asian Wall Street Journal* apie Azijos verslą;
* *The Wall Street Journal Europe* apie Europos verslą;
* *The Wall Street Journal Special Editions* padalinys leidžia straipsnių vertimus vietiniams ir regioniniams laikraščiams, daugiausiai Lotynų Amerikoje.

Kiti kompanijos leidžiami leidiniai yra „Barron's Magazine“, savaitinė pasaulio ekonomikos ir rinkos apžvalga; mėnesinis žurnalas „Far Eastern Economic Review“; ir vartotojų žurnalas „SmartMoney“ leidžiamas kartu su „Hearst Corporation“.

„Dow Jones“ taip pat priklauso ir „Ottaway Newspapers, Inc.“, kuri leidžia keletą regioninių laikraščių JAV.

### Elektroninė leidyba
„Dow Jones Electronic Publishing“ turi keletą svetainių. Be elektroninių savo popierinių leidinių formų, kompanija turi svetaines CareerJournal.com , CollegeJournal.com; OpinionJournal.com, kuriame pateikiami straipsniai iš „Wall Street Journal“ politiškai konservatyvių vedamųjų; verslo portalus StartupJournal.com  ir RealEstateJournal.com; Factiva , naujienų ir verslo paslaugų svetainę (panašią į „LexisNexis“), kuri dalinai priklauso „Reuters“.

## Transliacijos
„Dow Jones“, kartu su NBC, priklauso CNBC televizijos kanalas Azijoje ir Europoje. Taip pat kompanija turi dvi radijo programas: The Wall Street Journal Report ir The Dow Jones Money Report.

## Indeksai
„Dow Jones“ kompanija taip pat skaičiuoja ir plačiai vartojamus akcijų rinkos indeksus, tarp jų:

* Dow Jones Composite Average
* Dow Jones Global Titans
* Dow Jones Industrial Average (DJIA, „Dow Jones 30“, arba dažnai tiesiog „the Dow“)
* Dow Jones Transportation Average
* Dow Jones Utility Average
* Dow Jones U.S. Large Cap Growth
* Dow Jones U.S. Large Cap Value
* Dow Jones U.S. Small Cap Growth
* Dow Jones U.S. Small Cap Value
* Dow Jones Wilshire 5000 Total Market Index

## Nuorodos
* Dow Jones svetainė
* Dow Jones indeksų svetainė 
* Wall Street Journal
* Yahoo! – Dow Jones & Company, Inc. bendrovės aprašymas
La Platos vicekaralystė

**La Plata** („Sidabrinė“) – Ispanijos kolonija (vicekaralystė) Pietų Amerikos pietryčiuose, dabartinės Argentinos, Bolivijos, Urugvajaus, Paragvajaus ir šiaurinės Čilės teritorijose. Buvo viena iš keturių ispanų vicekaralysčių Amerikoje (kitos – Naujoji Granada, Naujoji Ispanija, Peru).

Vicekaralystės pirmtakė buvo Peru karalystės administracinis vienetas: Čarkaso karališkoji audiencija, kuriai, tarp kitų, priklausė La Platos gubernija. La Plata buvo įsteigta vėliausiai (1776 m.) ir iš visų vicekaralysčių gyvavo trumpiausiai. Žlugo, kaip ir kitos, Napoleonui užkariavus Ispaniją ir Pietų Amerikos valstybėms ėmus skelbti nepriklausomybę. Pavadinimas La Plata kilęs nuo taip pat vadinamos estuarijos.
Piečiausia sostinė

* **Piečiausia trečiojo lygmens administracinio vieneto sostinė** yra Puerto Kovadonga, Čilės Magelano ir Čilės Antarktidos regiono Čilės Antarktidos provincijoje esančios Antarktidos bendruomenės sostinė.
* **Piečiausia antrojo lygmens administracinio vieneto sostinė** yra Puerto Viljamsas, Čilės Magelano ir Čilės Antarktidos regiono Čilės Antarktidos provincijos sostinė (Čilėje pirmo lygmens administracinis vienetas yra regionas, o provincija – antro lygmens administracinis vienetas).
* **Piečiausia pirmojo lygmens administracinio vieneto sostinė** yra Ušuaja, Argentinos Ugnies Žemės, Antarktidos ir Pietų Atlanto salų srities sostinė (Argentinoje provincija yra pirmo lygmens administracinis vienetas).
* **Piečiausia priklausinio sostinė** yra Stenlis, Falklendo salų, Jungtinės Karalystės priklausinio sostinė.
* **Piečiausia nepriklausomos valstybės sostinė** yra Velingtonas, Naujosios Zelandijos sostinė.

Dar žr. piečiausias miestas.
Administracinis vienetas

**Administracinis teritorinis vienetas** – oficialiai apibrėžta valstybės teritorijos dalis, kuris turi tam tikras apibrėžtas administracines – politines funkcijas. Visos valstybės, išskyrus kai kurias mikrovalstybes, yra suskirstytos į tam tikrus administracinius teritorinius vienetus. Jų pavadinimai gali skirtis, kaip ir paskirtis.

## Tvarka ir paskirtis

Administraciniai teritoriniai vienetai turi skirtingą savarankiškumo laipsnį. Vienų administracinių vienetų vadovybė skiriama didesnių administracinių vienetų (pvz., Lietuvoje apskritys ir seniūnijos), kitų administracinių vienetų valdžia formuojama nepriklausomai nuo kitų administracinių teritorinių vienetų (pvz., Lietuvoje – savivaldybės).

Administraciniai vienetai gali būti kelių lygmenų – žemesnių lygmenų administraciniai vienetai tokiu atveju sudaro aukštesnių lygmenų administracinius vienetus (pvz., Lietuvoje vienos savivaldybės teritorijoje – kelios seniūnijos). Federacijose, o ypač Konfederacijose kurio nors lygio administraciniams vienetams būna suteikta didelė galia, tuo tarpu unitarinėse valstybėse daugiau galių turi pati valstybė.

Taip pat vadinamas administracinis vienetas vienose šalyse gali būti pirmo lygmens, o kitose žemesnio lygmens, pavyzdžiui, kantonas.

## Sudarymas
Administracinių vienetų sudarymo pagrindas skirtingose valstybėse labai skiriasi. Administraciniai vienetai gali būti sudaromi remiantis istorine tradicija (JAV, Jungtiniai Arabų Emyratai), etniniu/lingvistiniu pagrindu (Indija), dirbtinai, siekiant tiesiog padalinti šalį į apyvienodžio dydžio regionus (Prancūzijos departamentai). Dažnai pasitaiko ir mišrių administracinių vienetų sudarymo būdų (Vokietija, Rusija). Vienoje šalyje vieno lygmens administracinių vienetų dydžiai gali smarkiai skirtis, jei jie yra sudaryti etniniu ar istoriniu pagrindu. Gali egzistuoti vieno lygmens administracinių vienetų, kurių statusas yra skirtingas (pvz., gali būti suteikta daugiau teisių etniškai ar religiškai besiskiriantiems regionams (Gruzija), būti suteikta mažiau teisių retai apgyvendintoms ar mažoms ir nereikšmingoms sritims (Kanada). Federacijose dažnai yra išskiriamas federacinis administracinis vienetas, dažnai valdomas tiesiogiai valstybės valdžios, kur įkuriama sostinė – taip siekiama, kad atskirų federacinių vienetų valdžia neįtakotų sostinės, kur yra visos šalies valdžia (Brazilija, JAV, Australija, Argentina, Indija). Kai kur gali būti išskiriami keli svarbiausi miestai, kaip aukščiausio lygmens administraciniai vienetai.
Mikalojus Kopernikas

**Mikalojus Kopernikas** (; 1473 m. vasario 19 d. – 1543 m. gegužės 24 d.) – lenkų astronomas, matematikas ir ekonomistas.

Paskelbė heliocentrinę Saulės sistemos teoriją. Ši teorija, teigianti, kad Žemė sukasi aplink Saulę, neigė tuo metu įsigalėjusią geocentrinę teoriją, teigusią, kad Žemė yra Visatos centras. M. Koperniko heliocentrinę teoriją vėliau plėtojo Johanas Kepleris ir G. Galilėjus.

## Biografija
Gimė Torūnėje, pirklio šeimoje. Torūnė keletą metų prieš Koperniko gimimą buvo prijungta prie Lenkijos, iki tol buvo Prūsijos dalis ir vadinta *Tornu*. Etniškai Kopernikas buvo vokietis, nors pats greičiausiai laikė save lenku pagal teritorinę-politinę identifikaciją su Lenkija. Po ankstyvos tėvo mirties, kai Kopernikui buvo 9 metai, juo rūpinosi dėdė iš motinos pusės, Vacelrodo kanauninkas.

1491 m. įstojo į Krokuvos universitetą, domėjosi filosofija, teologija, matematika, medicina. Vėliau išrinktas kanauninku. Baigęs mokslus išvyko į Vokietiją ir Italiją, kur klausėsi paskaitų skirtinguose universitetuose, o vienu metu netgi pats profesoriavo Romoje.

1503 m. grįžo į Lenkiją ir pragyveno ten septynerius metus, profesoriavo universitete ir užsiiminėjo astronominiais stebėjimais. M. Kopernikas tuo pačiu metu buvo medikas, diplomatas, geografas, astronomas, pinigų teoretikas ir dėdės privatus patarėjas. Parašė „Traktatą apie pinigus“.

## Astronomija
Mikalojus Kopernikas ypač domėjosi astronomija. Po ilgų dangaus kūnų stebėjimų ir skaičiavimų jis padarė išvadą, kad Žemė sukasi aplink savo ašį, Mėnulis sukasi aplink Žemę, o Žemė ir kitos planetos  sukasi aplink Saulę. Mikalojus Kopernikas knygoje „Apie dangaus sferų sukimąsi“ paneigė buvusią teoriją, kad Žemė yra Visatos centras. Knygoje, dedikuotoje popiežiui, jis detaliai aprašė savo teoriją ir pagrindė ją pavyzdžiais. Šiai knygai buvo pritarta. Ir tik daug vėliau, dėl Džordano Bruno interpretacijų, kurios buvo skirtos jo paties okultiniams teiginiams pagrįsti, 1616 m. knyga Bažnyčios buvo uždrausta – įtraukta į Vatikano draudžiamų knygų sąrašą.

Atsisakęs Ptolemėjaus teorijų, sukūrė naują sistemą, kuria pasiūlė atsisakyti iki tol buvusios geocentrinės sistemos (pagal ją Žemė buvo nejudantis Visatos centras) ir ją pakeisti heliocentrine. Saulei suteikiama vieta Visatos centre ir tai buvo visuotinio mokslo perversmo pradžia.

## Šaltiniai

## Nuorodos
* Apie M. Koperniką
Būrys

: *Šis straipsnis apie mokslinės klasifikacijos kategoriją. Apie karinį dalinį skaitykie [[Būrys (karyba)]].*
**Būrys** () – mokslinės klasifikacijos kategorija, taikoma gyvūnams. Pagal rangą yra tarp klasės ir šeimos. Giminingos šeimos jungiamos į būrį, o giminingi būriai sudaro klasę. Dėl požymių gausos gali būti tarpiniai rangai: antbūris, infrabūrys, pobūris.

Augalų sistematikoje būrio atitikmuo yra eilė.

## Išnašos
Reliatyvumo teorija

**Reliatyvumo teorija** – dviejų Alberto Einšteino aprašytų teorijų rinkinys, sudarytas iš:
* Specialiosios reliatyvumo teorijos
* Bendrosios reliatyvumo teorijos

## Specialioji reliatyvumo teorija
Specialiąją reliatyvumo teoriją Albertas Einšteinas aprašė 1905 m. straipsnyje „Apie judančių kūnų Elektrodinamiką“, dirbdamas Šveicarijos patentų biure.

Šios teorijos pagrindinis teiginys – kad kiekvienam stebėtojui šviesos greitis vakuume vienodas, nepriklausomai nuo stebėtojo judėjimo greičio.

Teorijai įrodyti užtenka dviejų sąlygų:
* Šviesos greitis vakuume yra pastovus
* Visiems stebėtojams galioja vienodi fizikos dėsniai

## Bendroji reliatyvumo teorija
Bendroji reliatyvumo teorija sujungia erdvę ir laiką į vieną keturmatį erdvėlaikį, kuris yra masyvių objektų iškreipiamas, taigi šiuo iškreipimu paaiškinama gravitacija.

## Nuorodos
Seiza

**Seiza** – tradicinė japonų sėdėsena. Ji yra naudojama valgant, geriant arbatą, kai kuriuose tradiciniuose teatruose, kur nėra kėdžių. Norint atsisėsti seiza, reikia pirmiausiai atsiklaupti, o po to iš tokios klūpėjimo pozicijos atsisėsti ant savo kulnų. Paprastai taip sėdima ant kilimo (tatamio), nors kai kada ir ant kietos žemės. Japonijoje egzistuoja specialios seizos kėdės, kurias galima nešiotis. Jos atskiria užpakalį nuo kelių, taigi sėdėti yra patogu, o iš toliau atrodo, kad žmogus sėdi seizos pozicijoje.
Semantinis tinklas

**Semantinis tinklas** – terminas, kurį sugalvojo Tim Berners-Lee, ir kuris reiškia ateities interneto tinklą kaip globalią duomenų bazę. Semantinio tinklo infrastruktūra leistų tiek žmonėms, tiek mašinoms daryti sprendimus kaip kategorizuoti informaciją ir ją panaudoti. Į architektūrinius elementus įeina semantika (elementų pavadinimai), struktūra (elementų hierarchija) ir sintaksė (bendravimas)

## Santykis su žiniatinkliu

Šiuo metu žiniatinklis remiasi daugiausia HTML kalba parašytais dokumentais. HTML yra tinkama kalba aprašymui, akcentuojant vizualinį atkūrimą, t. y. struktūruoto teksto masyvas, į kurį įsiterpia multimedijos objektai (paveiksliukai, interaktyvios formos). HTML turi ribotas galimybes klasifikuoti teksto blokus puslapyje, išskyrus, kai tai reikalinga dokumento struktūrai nustatyti ir suteikti jam norimą išvaizdą.

Pavyzdžiui, HTML kalba sukurtas internetinis katalogas gali būti lentelės formos, kuriame prekės numeris X586172 reiškia Acme Gizmo, kurio kaina 199 Lt. Tačiau duomenys toje lentelėje nebus susieti niekaip kitaip kaip tik lentelės formatavimu. T. y. X586172, Acme Gizmo ir 199 Lt HTML požiūriu yra tik vienas šalia kito esantys teksto gabaliukai. HTML taip pat negali tiksliai nurodyti, kad tas puslapis yra katalogas, o tik užvardinti jį kaip katalogą suteikiant puslapio pavadinimą.

Semantinis tinklas bando šiuos trūkumus pašalinti naudojant aprašomąsias technologijas RDF ir OWL bei į duomenis orientuotą, lanksčią žymėjimo kalbą XML. Šios technologijos yra sujungiamos taip, kad būtų galima pateikti aprašymus, kurie papildytų arba pakeistų žiniatinklio dokumentų turinį.

## Semantinio tinklo technologijos
* Atom
* RSS
* RDF
* XFN

## Nuorodos
* Semantinis tinklas
Rapanujai

**Rapanujai** (*Rapanui*) – tauta, gyvenanti Velykų saloje (Čilės provincija Valparaiso regione), kalba rapanujų kalba.

Dabar dėl imigracijos iš kitur, etninių rapaniujų dalis Velykų saloje mažėja, tačiau jie vis dar sudaro daugumą. Rapanujai anksčiau turėjo gana įspūdingą akmens amžiaus civilizaciją, kuri turėjo savo raštą (rongorongas) ir įvairias tradicijas (moajai, paukštžmogis, makemakė), kurių reikšmė, atsiradimo ir išnykimo priežastys nepaaiškintos iki šiol. Diskutuojama ir dėl pačių rapanujų kilmės: ar jie kilę iš Polinezijos, ar iš indėniškųjų Pietų Amerikos kultūrų, nors dabar dauguma palaiko nuomonę, kad vis dėlto, tai – polineziečių, atkeliavusių į šią salą, ir dėl milžiniško atstumo nebesugebėjusių palaikyti ryšio su tėvyne, palikuonys. Pagal legendą, tautą pradėjo karalius Hotu Matua, atplaukęs į Velykų salą su plaustu pilnu žmonių. Deja, dauguma legendų ir paaiškinimų neišliko, nes daug rapanujų žuvo dėl įvairių kolonistų atvežtų ligų, daug jų buvo išvežta vergauti. O ir šiaip kolonizavimo metu toji civilizacija jau buvo ant žlugimo ribos dėl įvairių gentinių karų ir lūžusių tradicijų. Tarp kelių išlikusių artefaktų yra rapanujiškas eilėraštis Atua mata riri, tradicija rinkti gražiausią rapanujų merginą (Rapanujų festivalis).
Subversion

**Subversion** – bylų versijų kontrolės sistema, kuri galėtų pakeisti CVS sistemą. Subversion pilnai palaiko CVS funkcionalumą, taip pat sprendžia problemas, nuo kurių kenčia CVS:

* palaiko bylų pervadinimą, direktorijų struktūros pokyčius,
* efektyviau palaiko dvejetaines (binarines) bylas,
* palaiko metaduomenų pokyčius,
* serveris su klientu apsikeitinėja tik skirtumais tiek siuntimo, tiek ir gavimo metu,
* efektyviai palaiko šakas.

Subversion veikia per daugelį transportinių protokolų. Be gimtojo per TCP veikiančio protokolo galima naudoti ir HTTP anoniminei prieigai, WebDAV išplėtimą rašymui, taip pat svn protokolą per SSH tunelį saugiai rašymo prieigai.

## Nuorodos
* Subversion svetainė 
* Subversion knyga
* FreeBSD įdiegimo užrašai 
* Debian įdiegimo užrašai
* Windows įdiegimo užrašai 
* Dažnai užduodami Subversion klausimai 
* Eclipse Subversion įskiepis
Voragyviai

**Voragyviai** (*Arachnida*) – nariuotakojų (*Arthropoda*) tipo gyvūnų klasė. Lotyniškas klasės pavadinimas kilęs iš graikų mitologijos veikėjos Arachnės.

Kūnas sudarytas iš galvakrūtinės (2) (ją sudaro 8 paprastos akys, žandikojai su nuodų liauka, čiuopikliai- jais voras vinioja auką ir 4 poros nariuotų kojų (1)) ir pilvelio (3) (Jį sudaro 3 poros voratinklinių liaukų, plaučiai ir trachėjos). Daugelis turi aštrias cheliceras, kuriomis sučiumpa ir nužudo auką. Savo aukai suleidžia virškinamojo skysčio, kuris susideda iš seilių liaukų ir kepenų sekreto. Po kurio laiko savo auką tiesiog iščiulpia. Toks virškinimo tipas vadinamas išoriniu. Vieni voragyviai deda kiaušinius, kiti veda jauniklius. Daugelis yra grobuonys, dalis ypač nuodingi (nuodingieji vorai).

Pasaulyje yra apie 70 tūkst. voragyvių rūšių. Po vabzdžių tai antroji pagal dydį nariuotakojų grupė. Lietuvoje visi gyvenantys būriai nepakankamai ištirti.

## Klasifikacija
* Būrys. Vorai (*Araneae*)
* Būrys. Erkės (*Acarina*)
* Būrys. Šienpjoviai (*Opiliones*)
* Būrys. Skorpionai (*Scorpiones*) 
* Būrys. Pseudoskorpionai (*Pseudoscorpionida*) 
* Būrys. Žiužiakojai arba frinos (*Amblypygi*)
* Būrys. Palpigradai (*Palpigradi*)
* Būrys. Ricinulėjos (*Ricinulei*)
* Būrys. Tartaridai (*Schizomida*)
* Būrys. Solpūgos (*Solifugae*) 
* Būrys. Telifonai (*Thelyphonida*)

## Nuorodos

* Lietuvos vorai (Spiders of Lithuania)
Atua mata riri

**Atua mata riri** („Dievas, akys piktos“) – išlikęs senovinės rapaniujų kalbos (rapaniujų kalba) kūrinys, užrašytas pirmųjų kapitonų, besilankiusių saloje, dėka, kol dar vietos gyventojai nebuvo išvežti vergijon ir nebuvo prasidėjusios ligos. Manoma, kad tai vietos žynių naudota skanduotė – Polinezijos kultūroms ganėtinai įprastas reiškinys. Ja siekiama paaiškinti įvairių dalykų sukūrimą, tačiau mokslui įdomiausios dalys yra tos, kurios kalba apie ką kitą: dėl jų vertimo labiausiai ir nesutariama. Buvo bandoma šį kūrinį panaudoti kaip aiškinimą rongorongo iššifravimui.

## Nuorodos
* rongrongo.org
Mazgas (matas)

**Mazgas** – ne SI sistemos greičio vienetas, lygus vienai jūrmylei per valandą (1852 metrams per valandą). Mazgai naudojami greičio matavimui laivyboje ir aviacijoje. Žymimas **kn** arba **kt** (ypač aviacijoje). Tam tikrais atvejais laivo judėjimo greitį tenka išreikšti metrais per sekundę (m/s), tuomet laikoma, kad 1 mazgas apytiksliai lygus 0,5 m/s.

Šio matavimo vieneto apibrėžimas įsitvirtino XIX a. britų laivyboje, kai laivo greičio matavimui buvo naudojama virvė, ant kurios 47 pėdų ir 3 colių (14,4018 m.) atstumu buvo surišti mazgai. Laivui judant buvo skaičiuojama kiek mazgų pereis pro virvę laikančio jūreivio pirštus per 30 sekundžių (vėliau pradėtas naudoti 28 sekundžių smėlio laikrodis).

Iki 1954 m. Jungtinėse Amerikos Valstijose buvo naudojamas amerikietiškas jūrmylės apibrėžimas (1853,248 m.). Iki 1970 m. Jungtinėje Karalystėje buvo naudojamas britiškas (Admiraliteto) jūrmylės apibrėžimas (6080 pėdų arba 1853,148 m.).

Nors mazgas ir nėra SI sistemos vienetas, tačiau jo naudojimas itin svarbus navigacijoje, kadangi jūrmylė beveik atitinka platumos minutę. Todėl atstumai jūrmylėmis jūrlapiuose gali būti lengvai apskaičiuojami naudojant skriestuvą ir ilgumos rodykles, esančias jūrlapio kraštuose.

(* = apytikriai dydžiai)

## Šaltiniai